Vielä Alexander Stubbin (kok) hallituksessa valtiovarainministeri Antti Rinne puhui lämpimästi valtion infra-yhtiön perustamisen puolesta, kirjoittaa Ilta-Sanomien uutistuottaja Mika Koskinen.

Politiikkaa seuraavat ovat varmaan tehneet saman havainnon: pääoppositiopuolue Sdp ampuu alas järjestelmällisesti alas kaikki Juha Sipilän (kesk) perusporvarihallituksen ajatukset ja esitykset. Erityisesti viikonloppuna toimittajien sähköpostit täyttyvät Sdp:n eduskuntaryhmän tiedotuskoordinaattorin Emilia Tervosen välittämistä demariedustajien kannanotoista, joissa Sdp:n edustajat, kukin vuorollaan, ampuvat täysilaidallisiaan hallituksen vesirajaan. Sama toistuu eduskunnan täysi-istunnoissa, turuilla ja toreilla.

Eikä siinä mitään. Tällainen tykitys on opposition ikiaikainen oikeus, usein suoranainen velvollisuus. Muuten ei poliittista keskustelua synny. Sdp:n uskottavuutta syö kuitenkin se, että maanisuutta muistuttavassa vimmassaan se ampuu alas paljon myös sellaisia hallituksen esityksiä tai päätöksiä, joita se on ollut itse tekemässä tai esittämässä.

Katso oheiselta videolta kuinka Sdp:n puheenjohtaja Antti Rinne ottaa kantaa valtion omistajapolitiikkaan.

Tuorein esimerkki on liikenne- ja viestintäministeri Anne Bernerin (kesk) ehdotus yhtiöittää valtion liikenneväylät valtio-omisteiseen yhtiöön valtion budjettitalouden ulkopuolelle.

– On tullut vahva vihje, että hallitus valmistelee liikenneviraston yhtiöittämistä. Hallitus on pilkkomassa VR:n. Toivon, että huhut eivät pidä paikkansa, Rinne paheksui Sdp:n puoluevaltuuston kokouksessa viime viikonloppuna. Kanta ei ole tämän viikon aikana muuttunut.

Rinteen lausunto on kiistatta täydellinen poliittinen takinkääntö. Tammikuussa 2015, vain reilu vuosi sitten, ääni Rinteen kellossa oli toinen.

– Erilaisiin vaihtoehtoihin ja ideoihin rahastoista tai yhtiöistä koskien esimerkiksi infrarakentamista tai kuntien kiinteistönhallintaa tulee suhtautua avoimesti, Rinne sanoi Sdp:n puoluehallituksen kokouksessa Verkkouutisten mukaan.

Sdp siirtyi Rinteen aikaan toukokuussa 2014. Alexander Stubbin (kok) hallituksessa valtiovarainministeri Rinne ryhtyi ajamaan rakentamiseen erikoistuvaa ”Remontti Oy” -yhtiötä ja liikenneinfraan erikoistuvaa ”Infra Oy” -yhtiötä. Hankkeet kaatuivat kiireelliseen aikatauluun ja hallituskumppani kokoomuksen nuivaan suhtautumiseen.

Jo heinäkuussa 2014 Sdp:n eduskuntaryhmän puheenjohtaja Jouni Backman korosti, ettei suunniteltu Remontti Oy -hanke saa olla vain kertapanostus.

– Tärkeintä on saada aikaiseksi vuosikymmenten mittainen vakaa toiminta. Usein suhdanteiden mukaan mennään väärällä tavalla, jolloin kaikki jarruttavat samaan aikaan. Nyt oleellista on tasainen investointi, Backman mainosti Sdp:n yhtiöhankkeita Demokraatti-lehden haastattelussa (Demokraatti 29.7.2014).

Samassa jutussa sanottiin, että ”Remontti Oy tai Infra Oy on minihallitusneuvotteluissa suunniteltu uusi valtionyhtiö. Se toimisi rakennuttajana hankkeissa, joissa huonokuntoisia kiinteistöjä korjattaisiin tai korvattaisiin (Remontti Oy). Painopisteenä homekoulut sekä sairaalat ja päiväkodit. Se toteuttaisi myös mittavia tie-, rata- ja vesirakennushankkeita (Infra Oy).”

Ainakin allekirjoittaneen on vaikea nähdä, että kyse olisi jostain muusta kuin siitä, mitä ministeri Berner on juuri esittänyt. Rinne on päinvastaista mieltä.

– En ole missään ollut esittämässä, että valtion jo olemassaolevaa ja veronmaksajien rahoilla rahoitettua infraa pitäisi yhtiöittää ja rahoittaa sitten toiminta asiakasmaksuilla, hän korosti Ilta-Sanomille keskiviikkona.

Sdp:ssä on viime päivinä pidetty meteliä myös sitä, että valtion liikenneväylien yhtiöittämisestä ei ollut mitään puhetta ennen huhtikuussa 2015 pidettyjä eduskuntavaaleja. Sekään ei pidä paikkaansa. Keskustasta muistutettiin tänään, että puolue esitti jo viime vaalikaudella oppositiosta useaan otteeseen Infra Oy:n perustamista. Esitys sisältyi myös keskustan eduskuntavaaliohjelmaan, minkä voi tarkistaa puolueen kotisivuilta.

Nyt on puhuttu ainoastaan valtion omaisuuden yhtiöittämisestä. Vielä suurempi kirosana Sdp:lle on valtion tai kuntien omaisuuden yksityistäminen. Siinäkin Sdp:n sumutuksella on lyhyet jäljet. Sdp oli takavuosina usein hallitusvastuussa ja usein myös kantamassa kauppa- ja teollisuusministeriön salkkua, kun valtionyhtiöitä yksityistettiin ja vietiin pörssiin, esimerkkinä Fortum, josta myytiin isoja siivuja yksityisille sijoittajille ja vieläpä reiluun alihintaan.

Edit 20.4. kello 12.35. Lisätty Antti Rinteen kommentti.